**Kitöltési útmutató a 379/2015. (XII. 8.) Kormányrendelet 2. melléklete szerinti adatszolgáltatáshoz**

A Rendelet 4. § alapján az adatszolgáltatás **Magyarország valamennyi településére vonatkozik.**

Egy település egészére **általában egy adatlap** kitöltése szükséges.

**Kivétel**, ha a település egésze nem egy szennyvízelvezetési agglomerációhoz tartozik, ilyenkor településrészenként külön adatszolgáltatás szükséges:

* ha a településen belül több szennyvíztisztító telep van, ebben az esetben a Rendelet 4.§ (3) alapján a szennyvíztisztító telepek számával megegyező adatszolgáltatás szükséges,
* ha egy település több szennyvízelvezetési agglomerációhoz tartozik (függetlenül a településen lévő szennyvíztisztító telepek számától) a Rendelet 6.§ (3) alapján településrészenként szükséges az adatszolgáltatás.

A 2. melléklet szerinti táblázat kitöltése az alábbiak figyelembe vételével történjen:

1. *A település megnevezése*: A település KSH szerinti megnevezése
2. *Település KSH-kód*: KSH szerinti 5 számjegyű (!) KSH-kód (nem a statisztikai számjel!)
3. *Településrész megnevezése*: Csak abban az esetben, ha a település egésze nem egy szennyvízelvezetési agglomerációhoz tartozik, egyébként itt is a település megnevezése.
4. *Szennyvízelvezetési agglomeráció központi települése*: a szennyvízelvezetési agglomeráció megnevezésével azonos központi település neve (ahol a szennyvíztisztító telep található), illetve az önálló település neve.

**5-28**. sorok kérdései a település illetve településrész egyedi szennyvíztisztítására vonatkoznak.

Az 5-10. sorokban a közintézményi (óvoda, iskola, idősek otthona, egyéb..), szállodai, illetve turisztikai, a 11-28. sorokban pedig a lakossági egyedi megoldásokról kell számot adni.

A csatornázott településeken **a csatornahálózatba be nem kötött,** egyedi szennyvíztisztítással rendelkező **ingatlanokat** is figyelembe kell venni!

A táblázatban található műszaki fogalmak a Rendelet megjelenésekor hatályos 147/2010. (IV.29.) Korm. rendelet értelmező rendelkezései alapján:

*Egyedi szennykezelés*: olyan egyedi szennyvízkezelő létesítmények alkalmazása, amelyek legalább 1, **legfeljebb 50 lakosegyenérték** szennyvízterhelésnek megfelelő települési szennyvíz tisztítását, végső elhelyezését, illetve átmeneti gyűjtését, tárolását szolgálják.

*Egyedi szennyvízkezelő berendezés*: olyan vízilétesítmény, amely a települési szennyvizek nem közműves, biológiai tisztítását energia bevitel segítségével végzi.

*Tisztítómezővel ellátott oldómedencés létesítmény:* olyan oldómedencéből és tisztítómezőből álló vízilétesítmény, amely a települési szennyvizek nem közműves elvezetésére és elhelyezésére szolgál, és amely a szennyezőanyagok anaerob lebontását energia bevitel nélkül végzi.

*Egyedi zárt szennyvíztároló*: olyan egy vagy több, zártan és vízzáróan kialakított tartályból, illetve medencéből álló közműpótló műtárgy, amely a szennyvizek időszakos ártalommentes gyűjtésére és tárolására szolgál.

Az 5-7. illetve a 11-19. sorokban feltüntetett egyedi szennyvíztisztítási megoldások közül - ellenőrzés, kötelezés vagy egyéb információk alapján ismert - nem megfelelőket a 8-10. illetve a 20-28. sorokban is szerepeltetni szükséges.

Ha minden egyedi megoldás megfelelő, akkor a 8-10. és 20-28. sorokba nullát kell írni.

Ha az 5., 11., 14., 17. sorok valamelyike (egyedi szennyvíztisztításra szolgáló berendezés darabszáma) 0, akkor értelemszerűen az utána következő sorokba (ellátott ingatlan száma, lakosszám, nem megfelelőre vonatkozó adatok) is 0-t szükséges írni.

A 6. illetve 9. sorokba, amennyiben különböző egyedi szennyvíztisztítási megoldások is találhatók a településen, úgy felsorolva kell a létesítmény neveket megadni, a 7. és 10. pontban a létszám adatokat pedig összesítve szükséges beírni.

A tisztítómező nélküli oldómedencés létesítmény adatait az egyedi zárt szennyvíztároló soraiban kell megadni. Ezen létesítmények db számát a nem megfelelők között is szerepeltetni kell.

A **29-85**. sorok az önkormányzat közműves szennyvízelvezetéssel, szennyvíztisztítással, egyedi szennyvízkezeléssel, szennyvíziszap kezeléssel kapcsolatos **fejlesztéseire** vonatkoznak.

A **29-34.** sorok a **tervezett fejlesztésekre** vonatkoznak, ezekre a sorokra **csak „igen” vagy „nem”** válasz adható.

**Igen válasz megadása abban az esetben szükséges**, ha az adatszolgáltatásra vonatkozó év december 31-ig valamely fejlesztés megjelenik a jóváhagyott szabályozási tervben, illetve jóváhagyott helyi építési szabályzatban.

A **35-85.** sorok a **tervezett, folyamatban lévő**, vagy **tárgyi évben befejezett fejlesztésekre** vonatkoznak.

A több települést magába foglaló szennyvízelvezetési agglomerációk esetén a szennyvíztisztító telepre (és a kapcsolódó szennyvíziszap kezelésre) vonatkozó fejlesztési adatokat az agglomeráció **központi településének** (ahol a szennyvíztisztító telep van, vagy lesz) **adatlapján kell csak megadni**.

A **35-50.** sorok tekintetében **csak dátum** lehet a válasz, értelemszerűen az előkészítő intézkedések befejezésének, a kivitelezés megkezdésének illetve a kivitelezés befejezésének időpontja, vagy várható időpontja. (Formátum a táblázatban megadva.)

Amennyiben az önkormányzatnak a településre vagy településrészre **nincs sem tervezett, sem folyamatban lévő beruházása**, a **dátumra** vonatkozó cellákat kérjük **üresen hagyni**.

Az **51**. sorban a befogadó szennyvízelvezetési agglomeráció megnevezése: az agglomeráció központi településének, illetve az önálló település neve (ahol a szennyvíztisztító telep van vagy lesz).

**52.** *…szennyezőanyag terhelés, melynek kezelésére a beruházás irányul (lakosegyenérték):* a beruházás alapját szolgáló jóváhagyott tervek szerint, vagy a szennyvízközművel nem látott területen - egyéb adat hiányában - 1 fő = 1 lakosegyenértékkel vehető figyelembe.

**53**. *A beruházás teljes bekerülési költsége (nettó ezer Ft):* a beruházással érintett évek szerinti bekerülési költségek összege (beleértve az előkészítő intézkedések költségeit is).

Az **54.** és **55**. sorokban a beruházás kezdete (beleértve az előkészítő intézkedéseket is) és tervezett befejezésének időpontja tekintetében csak az évszámot kell megadni.

Az **56-85.** sorokban a beruházások **tárgyévi** bekerülési költségét kell feltüntetni (nettó ezer Ft – kérjük a kitöltésnél figyelemmel lenni a nagyságrendre!).

A 61., 67., 73., 79. és 85. sorokban szükséges megadni, ha a beruházás megvalósításához önkormányzati, állami, víziközmű-társulati forrás, illetve hitelen kívül egyéb forrás is rendelkezésre áll. Itt szükséges az egyéb forrás szöveges megnevezése is az összeg megadásán kívül.

Amennyiben az önkormányzatnak a településre vagy településrészre **nincs sem tervezett, sem folyamatban lévő fejlesztése**, a **költségekre** vonatkozó cellákat kérjük **nullával kitölteni**, üres cella a költségek vonatkozásában ne maradjon!

Az adatszolgáltatás teljesítése során kérjük a Rendelet 6.§ (2) és (3) bekezdésében foglalt **határidők pontos betartását**.

Budapest, 2017. március 1.